**Pogosta vprašanja v zvezi z izjavo, da projekt ne bo povzročil poslabšanja stanja voda**

**Ali je grafični prikaz obvezen?**

Da. Vlogi za pridobitev izjave, da projekt ne bo povzročil poslabšanja stanja voda (v nadaljevanju: vloga za pridobitev izjave ali krajše: vloga), je treba priložiti grafični prikaz umestitve projekta v okolje, poleg tega pa tudi pregledno situacijo z vrisanimi predvidenimi posegi in omilitvenimi ukrepi, ki se navezujejo na stanje voda. Obvezna je grafična priloga v obliki .shp (za linijske projekte, kot so vodovodi, kanalizacija, daljnovodi, prometna infrastruktura) ali seznam vseh katastrskih občin in parcelnih številk v Excelovi preglednici. Seznam teh parcel se mora ujemati s seznamom parcel v priloženi projektni dokumentaciji k vlogi za pridobitev izjave, razen ob podani utemeljitvi (npr. projektna dokumentacija pokriva širše območje, kot ga naslavlja projekt).

**Ali so priloge k vlogi za pridobitev izjave obvezne?**

Da. Ugotavljamo, da v velikem deležu vloge, ki jih prejmemo, niso popolne, in da manjkajo ustrezne priloge, ki so navedene pod poglavjem III. Priloge, to so obvezne priloge in ostale priloge k vlogi, če so bile izdane. To pomeni, da je treba stranko pozvati k dopolnitvi vloge in predložitvi prilog, kar podaljšuje trajanje postopka in obravnavo vloge. Stranka lahko k hitrejšemu reševanju vloge največ pripomore s tem, da predloži pravilno izpolnjeno vlogo ter hkrati dostavi vse potrebne priloge. V primeru projektne dokumentacije je treba predložiti zadnjo oz. najvišjo raven te dokumentacije, ki vključuje osnovne podatke o gradnji (npr. vodilna mapa, vključujoč parcele), tehnično poročilo in grafični prikaz (vključujoč pregledno situacijo). Če je bilo že izdano gradbeno dovoljenje, se priloži tudi tega.

**Vloga oziroma osnutek vloge za pridobitev evropskih sredstev je ena od prilog vloge za pridobitev izjave. Kaj priložimo?**

Da. Če je ta vloga še v pripravi, se priloži osnutek vloge z vsebovanimi poglavji, ki so relevantna z vidika stanja voda: opis projekta, cilji projekta, lokacija projekta, skladnost projekta z okoljsko politiko.

**Kdaj bo vloga obravnavana?**

Vloge obravnavamo po vrstnem redu prejema vloge. Obveščamo vas, da pred rokom za oddajo vlog za evropska sredstva v kratkem času prejmemo večje število Vlog za pridobitev izjave, zato vas prosimo, da vlogo oddate pravočasno. Postopek poteka bistveno hitreje, če so priložene vse ustrezne priloge.

**Kaj se zgodi, če ne predložim vodnega soglasja oz. mnenja in/ali vodne pravice?**

Pred izdajo izjave, da projekt ne bo povzročil poslabšanja stanja voda (Dodatek 2, Priloga 1 ali »Declaration by the competent authority under the Water Framework Directive 2000/60/EC«; v nadaljevanju: izjava) mora vlagatelj za posege, ki bi lahko trajno ali začasno vplivali na vodni režim ali stanje voda, predložiti vodno soglasje oz. mnenje o vplivu gradnje na vodni režim in stanje voda (v nadaljevanju: vodno soglasje oz. mnenje)[[1]](#footnote-1). Projektna dokumentacija, na podlagi katere je bilo izdano vodno soglasje oz. mnenje, se mora ujemati s priloženo projektno dokumentacijo k vlogi za pridobitev izjave. Če so med njima razlike (v smislu posegov in lokacije projekta (parcelne številke)), jih mora vlagatelj pojasniti in lahko se od njega zahteva, da vloži vlogo za novo vodno soglasje oz. mnenje. V nekaterih primerih, kot so projekti na območju, ki se ureja z državnim prostorskim načrtom (DPN), se predloži mnenje o sprejemljivosti gradnje z vidika upravljanja z vodami.

Če vodno soglasje oz. mnenje še ni pridobljeno, projektni pogoji o posegu v prostor, ki lahko vpliva na vodni režim ali stanje voda pa so že bili izdani, jih vlagatelj predloži. Če je projekt umeščen na območju, ki se ureja z DPN, vlagatelj predloži mnenje s področja upravljanja z vodami k DPN. Z izdajo tega mnenja so namreč pridobljeni projektni pogoji.

Če vodno soglasje oz. mnenje ni potrebno, vlagatelj priloži obvestilo, da gradnja nima vpliva na vodni režim in stanje voda ter je možna brez pridobitve projektnih pogojev, vodnega soglasja ali mnenja, če je bilo izdano.

Prav tako mora vlagatelj za vsako rabo vodnega ali morskega dobra, ki presega meje splošne rabe, ter za rabo naplavin ali podzemnih voda, pred izdajo izjave pridobiti vodno pravico[[2]](#footnote-2).

**Ali je treba navesti koordinate za vsako parcelo posebej?**

V primeru, da projekt obsega več parcel, koordinat ni treba navajati, ne pozabite pa priložiti grafičnega

prikaza umestitve projekta, ki je obvezna priloga vloge (glej prvo vprašanje).

**Investitor je občina, območje, ki ga obsega projekt, pa vključuje tako zemljišča, ki so v občinski lasti, kot tudi zemljišča v zasebni lasti. Je dovolj, da navedem samo zemljišča v občinski lasti?**

Ne. Navesti je treba vsa zemljišča, ki jih obsega projekt, ne glede na lastništvo.

**Ali mora vlogo podpisati župan oz. minister?**

Vlogo mora podpisati vlagatelj oz. njegov pooblaščenec, če je naveden v vlogi.

**Koga v vlogi navedemo kot osebo za stike?**

Kot osebo za stike navedite osebo, na katero se lahko obrnemo v primeru vprašanj. Če v primeru pravne osebe (gospodarska družba, društvo, občina itd.) oseba za stike v vlogi ne bo navedena, se bomo z vprašanji obračali na elektronski naslov pravne osebe. Navedeni osebi za stike pošljemo tudi skenogram podpisane izjave.

**Ali je treba vlogo in vse dopolnitve vloge poslati v Glavno pisarno (GP)?**

Vlogo z vsemi prilogami dostavite po elektronski pošti na [gp.drsv@gov.si](mailto:gp.drsv@gov.si) v GP, kjer poteka sprejem vlog v obravnavo. Kasnejše dopolnitve, h katerim ste pozvani, pa tudi dostavite osebi, ki obravnava vašo vlogo, pri čemer vedno navedete v spremnem dopisu oz. e-sporočilu št. zadeve, če ste jo že prejeli. Na ta način skrajšate čas njene obravnave.

**Ali lahko dobimo izjavo »Declaration by the competent authority under the Water Framework Directive 2000/60/EC« v angleškem jeziku?**

Izjava »Declaration by the competent authority under the Water Framework Directive 2000/60/EC« se pripravi v slovenskem jeziku. Če potrebujete izvod te izjave v angleškem jeziku, vam po predhodnem dogovoru pošljemo besedilo izjave v slovenskem jeziku, za katero zagotovite angleški prevod in nam jo dostavite v preveritev (uporaba ustrezne terminologije) in potrditev. Po e-pošti boste prejeli skenogram podpisane izjave, ko prejmemo original, pa vam bomo le-tega poslali po pošti s povratnico.

**Za izvedbo projekta ne potrebujemo gradbenega dovoljenja, dela se bodo izvajala v javno korist.**

**Menimo, da vodnega soglasja oz. mnenja ne potrebujemo.**

Zahteva projekta po vodnem soglasju oz. mnenju je odvisna od vrste in obsega gradnje. Skladno z noveliranim Gradbenim zakonom[[3]](#footnote-3) se mnenja izdajo v primerih, ko je za gradnjo treba pridobiti gradbeno dovoljenje. V vseh ostalih primerih posegov, ki lahko vplivajo na vodni režim in stanje voda (150. člen Zakona o vodah[[4]](#footnote-4)), pa je treba pridobiti vodno soglasje. Za predhodno poizvedbo o zahtevi projekta po izdaji vodnega soglasja oz. mnenja se lahko obrnete na pristojni Sektor območja DRSV, sicer vas bo oseba, ki obravnava vašo vlogo za pridobitev izjave obvestila, ali ga je treba pridobiti.

**Prosimo, da nam projektno dokumentacijo po koncu obravnave vrnete.**

Dokumentacijo, ki je podlaga za izdajo izjave, zadržimo v arhivu. Originala projektne dokumentacije ne

zahtevamo, dovolj je elektronska oblika, ki nam jo pošljete na naslov [gp.drsv@gov.si](mailto:gp.drsv@gov.si).

**Na razpis za pridobitev evropskih sredstev prijavljamo projekt, ki ni povezan z infrastrukturo in zajema le nakup opreme. Ali za ta tip projekta potrebujemo izjavo Dodatek 2 oz. Prilogo 1?**

Za razvojno-raziskovalne in upravno-administrativne projekte (npr. nakup opreme, vzpostavitev spletnih platform, krepitve zmogljivosti, ipd.), ki niso povezani z gradnjo, rekonstrukcijo in vzdrževanjem infrastrukture in ne predstavljajo tveganj z vidika stanja voda, pridobitev izjave ni obvezna, vendar se v vlogi za pridobitev sredstev evropske kohezijske politike v programskem obdobju 2014–2020 zahteva obrazložitev (navedeno pojasnilo izhaja iz vloge za pridobitev evropskih sredstev z naslovom »Priloga 2 - Informacije, ki jih je potrebno poleg ostalih zahtev, zagotoviti v okviru investicijske dokumentacije zaradi dodatnih zahtev pravil izvajanja kohezijske politike«, in sicer točke F.5).

Za projekte, ki zajemajo izključno energetske prenove objektov, razvojno-raziskovalne in upravno-administrativne projekte, ki niso povezani z infrastrukturo, upravičenec izpolni Obrazec 3 (obrazložitev upravičenca, ko izjava ni obvezna) iz Priloge 1a – Izjava vezana na vpliv na stanje voda, če gre za vlogo za prijavo na razpis za sredstva evropske kohezijske politike v programskem obdobju 2021–2027.

1. več na <https://www.gov.si/zbirke/storitve/pridobitev-informacije-vodnega-soglasja-ali-mnenja-za-posege-ki-lahko-vplivajo-na-vodni-rezim-in-stanje-voda/> [↑](#footnote-ref-1)
2. več na <https://www.gov.si/drzavni-organi/organi-v-sestavi/direkcija-za-vode/storitve/> [↑](#footnote-ref-2)
3. Uradni list RS, št. 199/21 in 105/22 – ZZNŠPP [↑](#footnote-ref-3)
4. Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15, 65/20, 35/23 – odl. US in 78/23 – ZUNPEOVE [↑](#footnote-ref-4)